SET ปิดเช้าพุ่งกว่า 27 จุด รับปัจจัยหนุน2เด้ง เลือกตั้งตามโรดแมป-สหรัฐฯเร่งเจรจาการค้าจีน
SET ปิดเช้าพุ่งกว่า 27 จุด รับปัจจัยหนุน2เด้ง เลือกตั้งตามโรดแมป-สหรัฐฯเร่งเจรจาการค้าจีน โดยดัชนีเช้านี้ปิดที่ระดับ 1,706.77 จุด เพิ่มขึ้น 27.38 จุด หรือ 1.63 % มูลค่าการซื้อขาย 3.87 หมื่นลบ.

13 ก.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (13 ก.ย.) ระดับ 1,706.77 จุด เพิ่มขึ้น 27.38 จุด หรือ 1.63 % มูลค่าการซื้อขาย 3.87 หมื่นลบ.
10 หุ้นดันดัชนีเช้านี้

ด้าน น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส(ประเทศไทย) กล่าวว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่อยู่ในแดนบวกเป็นส่วนใหญ่ จากการเลือกตั้งของไทยที่มีความชัดเจนขึ้น ซึ่งมองเป็นบวกและทำให้ Sentiment ตลาดฯดีขึ้นด้วย สร้างความเชื่อมั่นให้นักลงทุนได้ดีขึ้น
นอกจากนี้ ยังได้ปัจจัยจากต่างประเทศเกื้อหนุน จากที่สหรัฐฯจะเปิดการเจรจาการค้ากับจีนรอบใหม่ และอัตราผลตอบแทนพันธบัตรสหรัฐฯ (Bond Yield) ก็เริ่มปรับตัวอ่อนลงจาก 2.9828% ถอยลงมาอยู่ที่ 2.972% รวมถึงเงินดอลลาร์สหรัฐฯก็อ่อนค่าลง ทำให้ความกังวลเรื่องเงินบาทอ่อนค่าและ Fund Flow ไหลออกก็น้อยลงไป
ส่วนราคาน้ำมันก็ปรับตัวขึ้นมาได้ ซึ่งปลายไตรมาส 3 เป็นช่วงฤดูที่จะมีพายุเฮอริเคน ซึ่งก็เป็นตัวหนุนราคาน้ำมัน และการที่สหรัฐฯกดดันอิหร่านเพิ่มขึ้น ทำให้อิหร่านส่งออกน้ำมันได้น้อยลง ก็เป็นบวกต่อราคาน้ำมันด้วยเช่นกัน อย่างไรก็ดี เรื่องสงครามการค้าตลาดฯได้รับรู้ไปในระดับหนึ่งแล้ว ซึ่งยังมีความไม่แน่นอนอยู่
แนวโน้มการลงทุนในช่วงบ่ายนี้ น.ส.อาภาภรณ์ กล่าวว่า ตลาดหุ้นไทยคงจะยืนในแดนบวกได้ตลอดทั้งวัน เนื่องจาก Sentiment ตลาดภูมิภาคถือว่าใช้ได้ และคาดว่าตลาดในยุโรปจะบวกได้ในบ่ายวันนี้ พร้อมให้แนวรับ 1,700 จุด ซึ่งเป็นแนวฟิวเตอร์ด้วย ถัดไป 1,680 จุด ส่วนแนวต้าน 1,710-1,720 ถัดไป 1,730 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 3,322.16 ล้านบาท ปิดที่ 67.50 บาท เพิ่มขึ้น 2.00 บาท
PTT มูลค่าการซื้อขาย 3,035.02 ล้านบาท ปิดที่ 51.00 บาท เพิ่มขึ้น 1.50 บาท
PTTEP มูลค่าการซื้อขาย 2,092.97 ล้านบาท ปิดที่ 147.50 บาท เพิ่มขึ้น 6.50 บาท
PTTGC มูลค่าการซื้อขาย 1,448.95 ล้านบาท ปิดที่ 79.50 บาท เพิ่มขึ้น 2.00 บาท
SCB มูลค่าการซื้อขาย 1,330.19 ล้านบาท ปิดที่ 149.00 บาท เพิ่มขึ้น 2.00 บาท
ตลาดเอเชีย ณ เวลา 12.52 น.
